BUIE & HOUDINGS (Deel 1/3) | “Mojo is in ŉ slegte bui”

Toe Mojo een oggend by die klas instap, is daar ŉ eienaardige prentjie wat op die swartbord geteken is. Dit kon net een ding beteken.

“Klas”, sê die juffrou, “môre gaan ons op ŉ uitstappie!”

Mojo weet presies waarheen hy wil gaan –die Ruimtemuseum!

Mojo se drome oor die ruimte is besig om op loop te sit, totdat die juffrou sê, “Ons gaan na die Lugvaartmuseum.”

En net daar brand al Mojo se drome oor die Ruimtemuseum dood.

“Kan jy glo dat ons die hele dag na vervelige ou vliegtuie moet kyk, Katie?”

“Wel, jy ken die gesegde,” sê Katie, “die tyd vlieg verby as mens pret het.”

Die juffrou onderbreek Mojo se gedagtes.

“Goed, klas,” sê sy, “wie wil met papiervliegtuigies vlieg?”

“Wonderlik! Dis die beste dag ooit!” skree die studente.

Maar Mojo stem nie saam nie. “Ergste dag ooit,” brom hy onderlangs.

Die klas laat hulle papiervliegtuigies vlieg, maar Mojo bly iesegrimmig deur die hele leesles tot by pouse en selfs toe dit middagete is – gewoonlik sy gunstelingtyd van die dag.

“Jy’s in ŉ slegte bui vandag, nè Mojo?” sê Katie.

“Ek ISSIE. Watse ding is ŉ bui?”

“Buie is soos jou eie persoonlike weerberig,” sê Katie. “As jy in ŉ goeie bui is, lyk alles helder en warm soos op ŉ sonnige dag. En as jy in ŉ slegte bui is, is dit soos groot reënwolke wat oor jou hang en niks wat jy doen kan jou gelukkig maak nie – nie eers om met papiervliegtuigies te speel nie.”

“Ag nee,” sê Mojo, “gaan ek nou nooit weer gelukkig wees nie?”

“Natuurlik sal jy! Buie kom en gaan. Jou reënwolke sal verdwyn en jou bui sal weer sonnig word. Dit vat maar net tyd.”

“Tyd is die ergste ding!” sê Mojo, “Ek wil nou gelukkig wees!”

“Wel, jy kan seker probeer om jou bui te verander, neem ek aan” sê Katie.

“Kan mens jou bui verander?” vra Mojo, “Hoe?”

Maar op daardie oomblik word Katie weggeroep om die medeloods van die klas se nuwe papiervliegtuigie te wees, en Mojo bly agter om te wonder…

Maar wat dink jy?

Was jy al ooit in ŉ slegte bui?

Dink jy mens kan jou bui verander?

H’m … dís nou beslis interessante vrae.

BUIE EN HOUDINGS (Deel 2/3) | "ŉ Bui soos slegte donderweer"

Almal is opgewonde oor die klasuitstappie na die Lugvaartmuseum, almal, behalwe Mojo… want Mojo het hom klaargemaak vir ŉ uitstappie na die Ruimtemuseum en nou is hy in ŉ slegte bui. Hy kan nie lag nie; nie eers glimlag nie. Sy bui is so donker dat dit selfs na sy ander vriende oorspoel.

Net toe roep ŉ growwe stem uit, “Wat's fout, my ou maat? Hou jy nie van vliegtuie nie?”

Dis die busbestuurder.

“Wel,” sê Mojo, “Ek wens net regtig ons was op pad Ruimtemuseum toe. Die ruimte is baie beter.”

“En nou het jy besluit om in ŉ slegte bui te wees, nè?”

“Wat? Ek’t…ek’t niks gekies nie,” sê Mojo. “Buie is soos die weer; hulle kom en gaan en daar’s niks wat mens kan doen om dit te verander nie.”

“Oukei, nou verstaan ek,” sê die busbestuurder, “jy’s soos ŉ hulpelose ou ballonnetjie. Die wind en reën ruk jou rond en daar’s niks wat jy daaraan kan doen nie, nè?”

“Dis reg”, së Mojo.

“Jy’s verkeerd!” sê die busbestuurder, “jy’s nie ŉ ballon, ou maat.”

“Is ek nie?” sê Mojo.

“O nee,” sê die busbestuurder, “jy’s eerder die loods van ŉ vliegtuig.”

Mojo rol sy oë. Die laaste ding waarvan hy nou wil hoor, is vliegtuie.

Maar die busbestuurder praat voort. “As jy ŉ loods is, kan jy daar sit en kla oor die weer, maar jy het ŉ keuse. Jy kan kies om weg te skram van die slegte weer af en bo na ŉ sonniger lugruimte vlieg.”

“So, kan ek wegskram?”

“Natuurlik, my ou maat. Jy kan bly waar jy is, of wegskram bokant die wolke uit na die sonnigste lugruimte.”

Mojo is bly om te hoor dat hy van sy slegte bui ontslae kan raak, maar hy het nog een vraag daaroor, “Hoe skram ek daarvan weg?”

“Onthou eers dat jy ŉ keuse het – altyd! Tweede, en dis die belangrikste…”

Maar op daardie oomblik kom die bus by hulle bestemming aan en die leerlinge haas hulle na die Lugvaartmuseum.

Maar wat dink jy?

Kan jy regtig wegskram van ŉ slegte bui af?

Het jy al ooit probeer om dit te doen?

H’m … dís nou beslis interessante vrae.

BUIE EN HOUDINGS (Deel 3/3) | "Wat kan jy beheer?"

Mojo en sy klas het by die Lugvaartmuseum aangekom. Hy het steeds nie geweet hoe om sy bui in ŉ goeie bui te verander nie, maar hy gaan beslis probeer. Maar hoe hard hy ookal probeer, die dag voel maar net nie lekker vir hom nie.

“Jy’s nie ŉ ballon nie, ou maat; jy’s eerder ŉ loods van ŉ vliegtuig.”

“Ag, wat help dit tog! Selfs al is my bui soos ŉ vliegtuig, is ek steeds nie ŉ loods nie.”

“Het iemand van ŉ loods gepraat?” sê ŉ vriendelike vrouestem.

Dis Amelia Earhart, die eerste vrou ooit wat ŉ vliegtuig oor die Atlantiese Oseaan gevlieg het.

“Wel, ek weet ek is veronderstel om myself in ŉ beter bui in te stuur, maar ek weet regtig nie hoe nie.”

“Dalk kan ek help,” sê Amelia, “kom sit.”

“H’m, oukei. Wonderlik!” roep Mojo uit, “Ek wou nog altyd graag ŉ vliegtuig gevlieg het! H’m … maar hoe vlieg mens ŉ vliegtuig?”

“Begin deur na jou houding te kyk.”

“Goed. Houding? Wat's houding?”

“Jou houding beheer of jou vliegtuig boontoe of ondertoe mik. As jou houding positief is, sal jou vliegtuig boontoe vlieg! Maar as jy ŉ negatiewe houding het, gaan jou vliegtuig onder toe duik.

“Ag nee! Ons duik af! Help!!”

“Jy’t ŉ negatiewe houding.”

“Hoe stuur ons boontoe? Daar’s geen beheer nie! Neeee!”

“Ek moes jou gesê het − hierdie vliegtuig word deur jou houding beheer. Al wat jou te doen staan, is om jou houding te verander sodat jy in ŉ goeie bui is.”

“Ons sal doodgaan.”

“Wag nou, Mojo, dis maklik om jou houding te verander.”

“Nee, glad nie! Die kafeteriakos lyk baie sleg en die toue is te lank, en ek wou na die Ruimtemuseum gaan!”

“Ek verstaan … dis presies wat fout is, Mojo. In plaas daarvan dat jy wens dinge is anders, konsentreer eerder op dit wat jy kan beheer.”

“Wat kan ek beheer? Ek het nie beheer oor ons uitstappie nie. Ek het nie beheer oor waar die bus stop nie. Ek het nie eers beheer oor hoe lank die tou is nie.

“Jy kan nie die tou se lengte verander nie, maar wat kan jy doen om steeds pret te hê?”

“Ag … ek dink ek kan saam met my maats kaartspeel terwyl ons wag…”

“En dit beteken dat hoe langer die tou is, hoe meer tyd sal julle hê om te speel!”

“Ja! Jy’s reg! Wonderlik! Dankie, Amelia Earhart! Maar, sê my, hoekom is jou uitstalling so leeg?”

“Mense sukkel om my in die hande te kry. Jy’s baie gelukkig vandag, Mojo.”

Mojo besef dat hy nooit met Amelia Earhart kennis sou gemaak het as al die goed wat vir hom sleg was, nie gebeur het nie.

Het jy onlangs na jou houding gekyk?

Is dit positief of negatief op die oomblik?

En wat kan jy doen om ŉ positiewer houding te hê?